Versindaba » Lewies Botha
Posts Tagged ‘Lewies Botha’
Stop voor die Kroonvaal tolplaza
Langs die pad is sement paddastoele
hoender reste en foelie frommelbolle
en definitief menskak, volgens die stank
wat daar hang by die rusplek langs die pad.
Goudvisse swem lukraak roetes
deur (w)algbruin water en tortelduiwe
was in die baksteen waterornament-fontein.
Swerm swaels plak hul modder-igloes onder oorweë-brûe
en fladder soos muise rakelings voor motorruite vooruit.
Buite beweeg die landskap relatief soos Einstein se teorie;
binne die motor verloop tyd effens stadiger.
By die petrolstasie sit ŉ man met drie brakke aan leibande
bagasie en ŉ bordjie van karton; YESHUA
by hierdie plek wat nie ŉ plek is nie gestrand.
Rustende motors en piekniek-insittendes
soos by ŉ inryfliek is gefokus op die toneel;
ek breek brood, my padkos met die man
en spreek my seën uit oor die brakke
en die man;
kniel op sy knieë,
sy vuil vingernaelhande bewe palms na die hemel
bid die Joodse man luid in Hebreeus en roep driemaal:
Ek is half onkant gevang
en maak die teken van die kruis (soos my vrou sou)
en sê AMEN uit verweer.
YESHUA vasgespyker met sy doringkroon
swaai aan die blou plastiek-rosekrans
wat hang aan die truspieël.
© Lewies Botha Julie 2011
Op soek na Ben Dekker
“Jy sien hom soms hier stap” is aan ons vertel.
Ons het gaan soek na Ben Dekker die legendariese; “Ghaitshi Ghubi”
Ek en Dewaal
het ŉ kas quarts gedeel op First Beach.
Tien tingerige seuns in rooi swembroekies
het lewensredders gespeel.
Vet vroue in vleeskleurige onderklere
het in die vlak branders vasgesit.
Skuim vulkane het uit bierbottels gekook.
Vrouens wou aan ons stringe krale verkoop.
Jong seuns wou ons visstokke beaas.
Ouer seuns wou ons doobie laat rook.
Mans het krewe in plastiek sakke aangebied.
Meisietjies in skamelrokkies was ook daar.
Johannes die doper het sy volgelinge die see in gelei.
ŉ Man met ŉ taxi vol kwaito het ons biere geruil vir koues.
Twee meisies met blonde dreadlocks het vir ons gewink.
ŉ Man met ŉ 4×4 het vanuit sy voertuig rondgekyk,
ŉ gesin gesigte verskrik agter die motorruite vasgevang.
Beeste het oor die groen sandduine gewei.
Die maan het geblom in die blou lug
en die nagrok onder haar opgetrek.
Die meisies en hul surfer vriende het vuur
gemaak op die sand en drommetjies
Ek het vir Dewaal gesê dit voel of ek op ŉ lughawe wag.
“Waarheen is jy op pad?” het hy gevra. Ek het geantwoord
die bestemming is nie die punt nie, ook nie jou vraag nie.
“Wat is?” het hy gevra. As jy lank genoeg sit sal
die hele mensdom in ŉ parade voor jou verbygaan.
“Brad Pitt het dit in ŉ moewie gesê,” het Dewaal geantwoord
en daar by die vuur gaan dans; die meisies het gewink.
Ons kon nie vir Ben Dekker daardie dag kry nie, nie in sy grot nie,
nie op die vlaktes duskant Hebron nie,
maar ek was gediend daarmee dat hy eendag waar ek
op ŉ lughawe wag, sal verbystap en my herken;
die reïnkarnasie van Ghaitshi Ghubi.
Tropiese nagte in Port St. Johns
Die vol maan bekruip al die takhare
die rivier stroom andersom
kolk al die bote om.
Tropiese plante slinger oor die paaie
gryp al die wandelaars om hul enkels
en sleep hulle die diep see in.
Baniaanbome skud hul blare
verdoesel alle dade onder ŉ swartgroen matras
en wortels dring deur skeure en krummel
betonmure en miere
dra kriesels van oorblyfsels in lang
lewende strome na neste ondergronds.
Skuim lappe vee die vele voetspore
van die strande se vloere skoon.
Jy hoor nou die ape in die woude uitroep
en die wilde varke terugkeer en naby snoep
tot die voëls begin kwetter
en boomslange in die bome begin bewe
opgewende vere wat loskrul
en teen ruggrate afgril.
Die nag se lakens
is klewerig skaamteloos naak
bossies is sanderig kroes.
Die volmaan bekruip die swemmers
en silhoeët hul kaal lywe
wat in die branders baai.
© Lewies Botha Mei 2011
Die Tatoe kunstenaar
Drake klou teen arms
vlinders flirt oor lieste
en adders uit boesems
rol areola, druiwe korrels
in oopsper bekke
se verhemeltes rond.
Jesus hang kopskeef
verveeld tussen sy skouerblaaie
in hierdie buurt loop sy volgelinge
almal gemerk met sy handewerk.
Posted in Gedigte | Comments Off on Lewies Botha. Vier gedigte
Posted in Uncategorized | Comments Off on Lewies Botha. Wie lees (nog) gedigte?
Lewies Botha. Die mense wat ons ontmoet
Elke gedig van my het so ‘n klein storietjie; Dalk hoe dit ontkiem het of die storie agter die storie of so. Ek is alte lief om te veel te praat as ek die kans kry en kan vreeslik vertel. Dit bederf natuurlik al die lees plesier vir die leser. (Om nie te praat van kastrasie van jou gedig nie, so ‘n digter moet liewer sy bek hou ne) Daarom volstaan ek deur te sê die gedig hieronder is die volle waarheid nie gelieg nie. O ja, (hier gaan ek sien wat ek bedoel) ek is nie lief vir tipografiese foefies nie maar hier het ek probeer. Werk dit my mede stemme en agbare GROOT STEM genote?
Ek ontmoet ‘n Engelse Naude;
‘n Loodgieter met ‘n Landrover en skieppertjie brak
en soos dit maar is as die vrouens loop en die kinders
eenkant op swaaie swaai en die skieppertjie brak
onder jou voete kom lê
vlieë die oorskiet braai besoek
vet soos murg in die son skitter
aartappelslaai suurderig vergaan
herken ons dit in mekaar;
die versigtig vleis omdraai, die innig streel oor seunskoppe
die hoeveelste bier, die stilweg kak opvreet.
Hy was ‘n diensplig Luitenant, vertel hy
LT NAUDE in breë swart letters vasgestik
bo sy songebleikte browns se hempsak
en op die lapelle; die pips soos voëlkak
blêrtse. Behalwe ballas bak moes hy elke goddelike dag
(gereeld maar ontydig), so was die opdrag
‘n herhalende ritueel uitvoer;
1. Wag voor die tuinhekkie
2. vir die gordyn om te roer
3. soms sal die ou man loer
4. die voordeur swaar oopskuifel
5. (Winters sal droog en wit wees,
6. Somers ook)
7. die tuinpaadjie
8. ‘n lang sement grys tapyt
10. sal hy kom
11. en jou register bewerig teken;
12. Beyers Naude.
gaan na 1.
Tags: Lewies Botha, Tipografie foefies
Posted in Uncategorized | Comments Off on Lewies Botha. Die mense wat ons ontmoet